**Megállapodás**

* a Budapest VII. Dózsa György út 18-22. szám alatti ingatlanon végzett felújítási munkák költségeinek megtérítéséről -

amely létrejött egyrészről **Budapest Főváros VII. kerület Erzsébetváros Önkormányzata** (1073 Budapest, Erzsébet Krt. 6. ; statisztikai számjele: 15735708-8411-321-01; törzskönyvi azonosító száma: 735704, adószám: 15735708-2-42), képviseli: Vattamány Zsolt polgármester, mint megbízó – a továbbiakban: **Megbízó**

másrészről **ERVA Erzsébetvárosi Önkormányzati Vagyonkezelő Nonprofit Zrt.** (székhelye: 1071 Budapest, Damjanich u. 12.; cégjegyzékszám: 01-10-043258, a céget nyilvántartó bíróság: Fővárosi Törvényszék Cégbírósága; adószám: 12194528-2-42), képviseli: dr. Csomor Sándor vezérigazgató, mint megbízott - a továbbiakban: **Megbízott**

a továbbiakban együttesen: **Felek**

között a mai napon az alábbiak szerint:

**PREAMBULUM**

Felek egyezően rögzítik, hogy a Budapest VII. kerület, Dózsa György út 18-24. szám alatti épület (hrsz: 32889/1) (a továbbiakban: **Ingatlan**) a Magyar Állam tulajdonában áll, amely ingatlan vagyonkezelője a Budapesti Rendőr-Főkapitányság.

Felek rögzítik továbbá, hogy Budapest Főváros VII. kerület Erzsébetváros Önkormányzata Képviselő-testületének 232/2014. (VI.12.) számú határozatával (a továbbiakban: **Határozat**) döntött a Budapest VII. kerület, Dózsa György út 18-24. szám alatti (hrsz: 32889/1) épületen végzendő felújítási munkálatok elvégzéséről, valamint arról, hogy a felújítási munkálatok elvégzésével a Megbízottat bízza meg.

Megbízó nyilatkozza, hogy a Határozat alapján 2014. október 10. napján adományozási szerződést (a továbbiakban: **Adományozási szerződés**) kötött a Budapesti Rendőr-főkapitánysággal, amelyben részletesen meghatározták annak feltételeit, hogy a felújítási munkálatokat Megbízó – az Adományozási szerződésben mint Adományozó – milyen feltételekkel végzi el.

Felek egyezően rögzítik, hogy a Határozat alapján Megbízó Képviselő-testületének Pénzügyi és Kerületfejlesztési Bizottsága 767/2014.(06.27.) számú határozatával döntött a felújítási munkák teljeskörű lebonyolítása tárgyában a Megbízottal kötendő bonyolítói szerződés szövegszerű jóváhagyásáról, 1131/2014.(09.18.) számú határozatával pedig a szövegszerűen jóváhagyott bonyolítói szerződés módosításáról. Felek egyezően rögzítik, hogy a Pénzügyi és Kerületfejlesztési Bizottság 767/2014.(06.27.) és 1131/2014.(09.18.) számú határozataival elfogadott szerződések nem kerültek aláírásra.

Felek rögzítik, hogy Megbízott a Határozat és a Pénzügyi és Kerületfejlesztési Bizottság vonatkozó határozatai alapján az Ingatlanon végzendő felújítási munkálatokat – azok 2014. évre tervezett műszakilag elkülöníthető része vonatkozásában – elvégezte.

Felek egyezően rögzítik továbbá, hogy jelen megállapodást a Budapest Főváros VII. kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága …../2015.(….) számú határozata alapján abból a célból kötik, hogy a Határozat és a Pénzügyi és Kerületfejlesztési Bizottság vonatkozó határozatai alapján a Megbízott által az Ingatlanon elvégzett felújítási munkálatok során felmerült, és a Megbízott által megelőlegezett költségeket a Megbízó a Megbízott részére megfizesse, és e megállapodást a mai napon írásba foglalják.

1. **Megállapodás**

I.1. Felek megállapodnak abban, hogy a jelen megállapodás tárgyát a Megbízott által az Ingatlanon a Megbízó Képviselő-testülete Határozata alapján elvégzett munkálatok költségeinek Megbízó általi megtérítése képezi. Felek egyezően rögzítik, hogy a jelen megállapodás tárgya a Határozat által 2014. évre – a Határozatban 2014. évre előirányzott keretösszeg mértékét nem meghaladóan – elvégezni előirányzott munkálatokat öleli fel.

I.2. Felek megállapodnak abban, hogy a Megbízott által az Ingatlan jelen megállapodás 1. számú mellékletét képező Műszaki tartalomnak megfelelő felújítása teljes körű lebonyolítása – ideértve a munkálatokat végző vállalkozók kiválasztását, az elvégzett munkálatok műszaki átvételét és a teljesítés igazolását - során felmerült, és a Megbízott által megelőlegezett mindösszesen nettó 14.433.364,- Ft + ÁFA, azaz nettó tizennégymillió-négyszázharminchárom-háromszázhatvannégy forint + ÁFA összegű költségeket a Megbízó a Megbízott részére megfizesse, és e megállapodást a mai napon írásba foglalják.

I.3. Felek megállapodnak abban, hogy Megbízó az 1. számú mellékletben foglalt Műszaki tartalomban megjelölt munkálatok (továbbiakban: **Felújítási munkálatok**) Megbízott részéről felmerült költségeinek megtérítésére köteles a II. pontban foglaltak szerint.

**II. A munkálatok költségei**

II.1. Felek egyezően rögzítik, hogy jelen megállapodás tárgyát képező Felújítási munkálatok költségeit Megbízott saját pénzeszközeinek felhasználásával előlegezte meg.

II.2. Felek megállapodnak abban, hogy Megbízó köteles a Felújítási munkálatok – a Megbízott által elvégzett és hitelt érdemlően igazolt – költségeiként mindösszesen nettó 14.433.364,- Ft + ÁFA, azaz nettó tizennégymillió-négyszázharminchárom-háromszázhatvannégy forint + ÁFA összeget, a Megbízott által kiállított számla alapján jelen megállapodás aláírását követő 8 (nyolc) napon belül a Megbízott OTP Bank Nyrt.-nél vezetett 11784009-20600413-00000000 számú bankszámlájára banki átutalással teljesíteni.

II.3. A költségek megtérítését a Megbízó Budapest Főváros VII. kerület Erzsébetváros Önkormányzata Képviselő-testületének a 2015. évi átmeneti finanszírozásról és költségvetési gazdálkodásáról szóló 26/2014.(XII.17.) számú önkormányzati rendeletének 8. §-a alapján arra tekintettel teljesíti, hogy a kötelezettségvállalást Budapest Főváros VII. kerület Erzsébetváros Önkormányzatának Képviselő-testülete a 2014. június 12. napján tartott ülésén hozott 232/2014. (VI.12.) számú határozatával jóváhagyta.

**III. Teljesítés igazolása**

III.1. Tekintettel arra, hogy Megbízott a Felújítási munkálatokat jelen megállapodás aláírása napjáig teljesítette, jelen megállapodás aláírásával egyidejűleg annak teljesítését hitelt érdemlően igazolja olyan módon, hogy ahhoz mellékletként csatolja a munkálatok elvégzése tárgyában a vállalkozó által kibocsátott számlákat és a munkálatok elvégzését igazoló további dokumentumokat.

III.2. Megbízott szerződésszerű teljesítését a Megbízó részéről kapcsolattartásra kijelölt személy igazolja.

III.3. Megbízó a munkák elvégzését, a számlák megalapozottságát bármikor – jelen megállapodás aláírását követően is - vizsgálhatja és ellenőrizheti.

**IV. Kapcsolattartás**

Megbízó részéről

Név: dr. Gróza Zsolt irodavezető, Vagyongazdálkodási Iroda

Tel.: 462-3267

E-mail: groza.zsolt@erzsebetvaros.hu

Megbízott részéről

Név: dr. Csomor Sándor vezérigazgató, ERVA Nonprofit Zrt.

Tel.: 352-8655

E-mail: erva@ervazrt.hu

**V. Egyéb rendelkezések**

V.1. Felek rögzítik, hogy jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény az irányadó.

V.2. Felek a jelen 3 oldalból álló megállapodást 6 példányban, annak gondos elolvasása és értelmezése után mint akaratukkal mindenben megegyezőt az alulírott helyen és időben aláírták.

Mellékletek:

- 1. számú melléklet: A Felújítási munkálatokat tartalmazó műszaki tartalom;

- 2/a-b. számú melléklet: A Felújítási munkálatok teljesítését igazoló dokumentumok;

- 3. számú melléklet: Műszaki átadás-átvételi jegyzőkönyv;

- 4/a-b. számú melléklet: A Felújítási munkálatok elvégzését igazoló számlák

- 5. számú melléklet: Vállalkozási szerződés.

Budapest, 2015. Budapest, 2015.

**Budapest Főváros VII. kerület ERVA Erzsébetvárosi Önkormányzati**

**Erzsébetváros Önkormányzata Vagyonkezelő Nonprofit Zrt.**

Vattamány Zsolt, polgármester dr. Csomor Sándor, vezérigazgató

Megbízó Megbízott

Ellenjegyzem:

Dr. Gotthard Gábor

jegyző

Pénzügyi ellenjegyzés:

Fitosné Zemanovics Zsuzsanna

Pénzügyi Iroda vezetője